b'\n_START_ARTICLE_\nRichard Wagner\n_START_SECTION_\nBiografija\n_START_PARAGRAPH_\nGim\xc4\x97 gausioje tarnautojo \xc5\xa1eimoje. Buvo devintas vaikas \xc5\xa1eimoje. T\xc4\x97vas mir\xc4\x97, kai jam buvo vos 6 m\xc4\x97nesiai. Nuo 1821 m. muzikos mok\xc4\x97si Dresdeno \xc5\xa0v. Kry\xc5\xbeiaus mokykloje. 1828 m. muzikos mok\xc4\x97si i\xc5\xa1 \xc5\xa1v. Tomo ba\xc5\xbeny\xc4\x8dios kantoriaus Teodoro Vainlingo, nuo 1831 m. muzikos mok\xc4\x97si Leipcigo universitete. 1834\xe2\x80\x931842 m. vert\xc4\x97si sunkiai, da\xc5\xbenai gyveno dideliame skurde. 1834\xe2\x80\x931839 metais buvo Magdeburgo, Karaliau\xc4\x8diaus, Klaip\xc4\x97dos, Rygos muzikos teatr\xc5\xb3 chormeisteris ir dirigentas. 1839\xe2\x80\x931842 metais gyveno Pary\xc5\xbeiuje._NEWLINE_\xc5\xa0lov\xc4\x97s sulauk\xc4\x97 tik 1842 m. Drezdene. Nuo 1843 met\xc5\xb3 buvo Drezdene Saksonijos karali\xc5\xa1kosios operos dirigentas. Dalyvavo 1849 gegu\xc5\xbe\xc4\x97s sukilime, kur\xc4\xaf numal\xc5\xa1inus pab\xc4\x97go \xc4\xaf \xc5\xa0veicarij\xc4\x85. V\xc4\x97liau trumpai apsistodavo Venecijoje, Liucernoje, Vienoje, Pary\xc5\xbeiuje, Berlyne._NEWLINE_1864 m. susilauk\xc4\x97 Bavarijos karaliaus Liudviko II palankumo, apsigyveno Miunchene. Karalius apmok\xc4\x97jo jo skolas ir toliau finansi\xc5\xa1kai j\xc4\xaf palaik\xc4\x97. 1865 metais v\xc4\x97l gr\xc4\xaf\xc5\xbeo \xc4\xaf \xc5\xa0veicarij\xc4\x85 (iki 1872 met\xc5\xb3 gyveno Tryb\xc5\xa1ene). Paskutiniuosius gyvenimo metus praleido Bairote, kuriame 1876 metais atidar\xc4\x97 muzikin\xc4\xaf teatr\xc4\x85, kuriame stat\xc4\x97 savo operas. 1882 m. d\xc4\x97l sveikatos sutrikim\xc5\xb3 i\xc5\xa1vyko \xc4\xaf Venecij\xc4\x85, kur ir mir\xc4\x97 1883 m._NEWLINE_R. Vagneris kaip asmenyb\xc4\x97 vertinamas \xc4\xafvairiai, atsi\xc5\xbevelgiant \xc4\xaf jo \xc4\xafvestas muzikines ir dramatines naujoves bei demonstruot\xc4\x85 antisemitizm\xc4\x85.\n_START_SECTION_\nAsmeninis gyvenimas\n_START_PARAGRAPH_\n1870 m. rugpj\xc5\xab\xc4\x8dio 25 d. 57 met\xc5\xb3 R. Vagneris po 4 met\xc5\xb3 na\xc5\xa1lyst\xc4\x97s susituok\xc4\x97 su 32 met\xc5\xb3 Kozima, jaunesni\xc4\x85ja i\xc5\xa1 dviej\xc5\xb3 nesantuokini\xc5\xb3 kompozitoriaus F. Listo ir Pary\xc5\xbeiaus vakar\xc4\x97li\xc5\xb3 damos, ra\xc5\xa1ytojos Mari d\xe2\x80\x99Agu dukra. Kozima prie\xc5\xa1 m\xc4\x97nes\xc4\xaf i\xc5\xa1siskyr\xc4\x97 su pirmuoju vyru \xe2\x80\x93 pianistu ir dirigentu H. fon Biulovu. Tuokdamasi su R. Vagneriu Kazima jau tur\xc4\x97jo nuo R. Vagnerio 5 met\xc5\xb3 dukr\xc4\x85 Izold\xc4\x85, pavadinta k\xc5\xabrinio \xe2\x80\x9eTristanas ir Izolda\xe2\x80\x9c heroj\xc4\x97s vardu.'